Mikel Lasa

Mikel Lasa Alegria (Donostia, Gipuzkoa, 1938ko irailaren 1a) euskal idazlea da, olerkigintzan eta itzulpengintzan nabarmendu dena. Salamancan Filosofia eta Teologiako ikasketak egin ondoren Ekonomiako eta Informatikako ikasketak amaitu zituen. Euskaltzain urgazlea da. Egan, Olerti, Yakin, Zeruko Argia, Zabalik, Literatur Gazeta aldizkarietan eman ditu argitara lanik aipagarrienak.

Lasaren olerkigintzak berrikuntza nabarmena ekarri zuen euskal literaturara, bere garaiko olerki sozialetik aparte, Europako joerei irekita, poesia intelektualagoa egiten baitzuen. Bere lan poetikoaren oinarria 1971n, bere arreba Amaia Lasarekin batera ateratako Poema bilduma izeneko liburua da, olerki zaharrenak 1963az gero idatziak badira ere. 1984an berriro argitaratu zen bilduma hori, orduko hartan Mikelenak bakarrik, eta 1993an Memory Dump izeneko obra eman du argitara, lehengo bilduma osoa, poema berriekin eta literaturari buruzko aburuekin batera.

Bestalde, Alfonso Sastreren, Marcel Schwoben, Michel Tournierren eta Arthur Rimbauden obra batzuk itzuli ditu euskarara.

Lasarena da, halaber, Nobela Berria Hego Ameriketan (1972) saiakera.

Lanak

Saiakera 
 Novela berria Hego-Amerikan (1972, Etor)

Poesia 
 Poema bilduma (1971, Herri Gogoa): Amaia Lasarekin batera
 Poema bilduma (1984, Erein)
 Tamariza eta pikondoa (1967, Papeles de Son Armadans): lau poema euskaraz eta gaztelaniaz
 XX. mendeko poesia kaierak - Mikel Lasa (2002, Susa): Koldo Izagirreren edizioa
 Memory Dump 1969-1990 (1993, EHU-UPV)

Itzulpena 
 Denboraldi bat infernuan; Arthur Rimbaud (1991, Erein)
 Poemak; Arthur Rimbaud (1993, Erein)
 Paretaren kontra; Jean-Paul Sartre (1983, Haranburu)
 Bazterrean utzitako panpinaren ixtorioa; Alfonso Sastre (1984, Antzerti)
 Mimoak; Marcel Schwob (1985, Baroja)
 Errainuen sonata; August Strindberg (1984, eskuizkribua): Koldo Mitxelena liburutegian dago eskuizkribua

Erreferentziak 

 Aizpuru, A. 2013: Suak erreko ez balu (I), hAUSnART, 3: 102-121.

Bibliografia 
 Igerabide, Juan Kruz: Mikel Lasaren poesigintza. - Egan, 1997-3/4, 105-130
 Mujika, Luis Mari: Mikel Lasaren lehen poetikara hurbilketa bat. - Egan, 2000-3/4, 63-77

Kanpo loturak 
 «Mikel Lasa», Literaturaren Zubitegia.

Donostiako idazleak
Euskarazko poetak
Euskal Herriko itzultzaileak
Euskaltzain urgazleak